ཐོག་མཐའ་གཉིས་ལ་བྱ་བ་གཉིས་ཀྱི་དོན་བཤད་པ།
༄༅།  ། ཐོག་མཐའ་གཉིས་ལ་བྱ་བ་གཉིས་ཀྱི་
དོན་བཤད་པ་བཞུགས་སོ།  །  ༄༅༅།  ། བླ་མ་སྤྱན་རས་གཟིགས་ལ་ཕྱག་འཚལ་ལོ།  ། ཨ་མ་ཎི་པདྨེ་ཧཱུཾ་ཧྲཱི༔བློ་སྦྱོང་གི་རྩ་ཚིག་སོགས་ལས།  ཐོག་མཐའ་གཉིས་ལ་བྱ་བ་གཉིས།  ། ཞེས་པའི་དོན་འདི་ཡིན་ཏེ།  ཉིན་ཞག་གཅིག་ལྟ་བུ་ལ་སྔ་དྲོའི་དུས་སུ་དགེ་སྦྱོར་བྱེད་པའི་འཕེན་པ་ལེགས་པར་གཏོང་ཞིང་།  དེ་ནས་དགོང་མོ་ཉལ་བའི་སྔ་རོལ་དུ་དགེ་སྦྱོར་བྱུང་ངམ་མ་བྱུང་ལེགས་པར་བརྟགས་ནས་བྱུང་བ་ལ་དགའ་བ་བསྒོམ།  མ་བྱུང་བ་ལ་འགྱོད་པ་བསྐྱེད།  སང་ནས་དེ་འདྲ་མི་བྱ་སྙམ་དུ་དགེ་བ་དང་ལྡན་པར་ཉལ་བ་ཡིན།  དེ་ནི་མདོར་བསྟན་པའོ།  ། ཅུང་ཟད་རྒྱས་པར་བཤད་ན།  བླ་མ་རྣམས་ཀྱི་ཞལ་ནས།  དང་པོ་རྟ་རྒྱུག་པ་ལ་དཀྱུས་ས་བསྟན་པ་བཞིན་དང་།  བར་དུ་རྨ་བྱ་རང་གི་ལུས་ལ་རྟོག་པ་བཞིན་དང་།  ཐ་མར་སེང་གེ་རྣམ་པར་འགྱིངས་པ་བཞིན་ཞེས་གསུམ་གསུངས་པས།  དང་པོ་རྟ་རྒྱུག་པ་ལ་དཀྱུས་ས་སྟོན་པ་བཞིན་དུ་འདི་ནས་བཟུང་སྟེ་སངས་རྒྱས་མ་ཐོབ་ཀྱི་བར་དུ་ཆོས་འདི་དང་འདི་ལྟ་བུ་བྱེད་སྙམ་དུ་འཕེན་པ་གཏོང་དགོས་པ་ཡིན་ཏེ།  དེ་ལ་ཆོས་བྱེད་ལུགས་ཤེས་དགོས་པ་ཡིན།  བྱེད་ལུགས་མ་ཤེས་པ་ལ་འཕེན་པ་ཅི་ལ་གཏོང་།  ཚོང་བྱེད་པའི་གཞི་དང་།  ཚོང་བྱེད་ལུགས་དང་།  ( ༢ )ཚོང་གི་དགོས་པ་དང་འབྲས་བུ་མ་ཤེས་པ་ལ་ཚོང་བྱེད་པའི་འཕེན་པ་བཏང་བས་ཅི་ཡོད།  ཆོས་བྱེད་ལུགས་ཤེས་པ་ལ་ཆོས་བསླབ་དགོས་པ་ཡིན།  ཆོས་མ་བསླབས་པ་ལ་བྱེད་ལུགས་ཅི་ལ་ཤེས།  མ་བསླབས་པ་ལ་ཡོན་ཏན་ཅི་ཡང་མི་འབྱུང་།  བསླབ་རྒྱ་ཆེ་ཆུང་རང་གི་བསོད་ནམས་དང་ཤེས་རབ་ལ་རག་ལས་པས་རང་གི་བསོད་ནམས་དང་ཤེས་རབ་དང་བསྟུན་པས་ཆོག། ཆོས་བྱེད་ལུགས་ཅུང་ཟད་ཤེས་བྱུང་ན་འཕེན་པ་ཡག་པོ་གཏོང་བཞིན་བྱེད་དགོས་པ་ཡིན།  འཕེན་པ་འཕེན་པ་ཟེར་བ་ཡང་བསམ་པའི་ཀུན་སློང་ལ་ཟེར་བ་ཡིན།  སྒོམ་རྣམས་ཀུན་གྱི་དང་པོའི་མགོ།  ། རྒྱ་གར་སྐད་མཚུངས་རང་རྒྱུད་ལ།  ། ལེགས་པར་བརྟགས་པ་ཡིན་ནོ་ཞེས།  ། ཟླ་མེད་བླ་མ་མཆོག་དེ་བཞེད།  ། ཅེས་པ་དང་།  རྗེ་རིན་པོ་ཆེས།  བསམ་པ་དམན་ན་ས་དང་ལམ་ཡང་དམན།  ། བསམ་པ་བཟང་ན་ས་དང་ལམ་ཡང་བཟང་།  ། ཞེས་པ་དང་།  དེ་བས་བསམ་པ་བཟང་པོའི་སེམས་སྐྱེད་བསྐྱེད།  ། སེམས་འདི་དགེ་ན་དལ་འབྱོར་དོན་ཡོད་ཡོད།  ། སེམས་འདི་མི་དགེ་དལ་འབྱོར་དོན་མེད་ཡོད།  ། སེམས་འདི་དགེ་བར་གྱིས་དང་གྲོགས་པོ་ཀུན།  ། ཞེས་གསུངས་ཏེ།  དེ་བས་ན་བསམ་པ་བཟང་པོའི་འཕེན་པ་གཏོང་བ་ལ་རག་ལས་པས།  སྤྱིར་གཞི་ལམ་འབྲས་བུའི་ལུས་དང་།  ཁྱད་པར་ཐེག་པ་ཆེན་པོའི་ཆོས་ཀྱི་གཞི་ལམ་འབྲས་བུའི་ལུས་རྣམ་གཞག་རགས་རིམ་ཙམ་ཞིག་མ་མཐའ་ཤེས་པར་བྱས་ཏེ་དེ་ལ་ཡིད་ཆེས་པའི་མོས་པ་བསྐྱེད་ནས་འདི་ནས་བཟུང་སྟེ་སངས་རྒྱས་མ་ཐོབ་ཀྱི་བར་བསྐལ་པ་ཆེན་པོ་གྲངས་མེད་པ་བརྒྱ་སྟོང་ཅི་ཙམ་འགོར་ན་ཡང་འགོར།  འགོར་བ་དགའ།  སྤྱིར་ཆོས་བྱེད།  ཁྱད་པར་ཐེག་པ་ཆེན་པོའི་ཆོས་བྱེད།  དེའི་ནང་ནས་ཀྱང་བྱང་ཆུབ་ཀྱི་སེམས་བསྒོམ།  དེ་བཞིན་དུ་མ་ཤི་ཚུན་ཆད་དང་།  ཁྱད་པར་དེ་རིང་གི་ཉིན་ཞག་འདི་ལ་སྤྱིར་དགེ་བ་གང་དྲག། ཁྱད་པར་ཐེག་པ་ཆེན་པོའི་ཆོས།  སྒོས་སུ་བྱང་ཆུབ་ཀྱི་སེམས་བསྒོམ།  དེ་མ་ཡིན་པའི་སྡིག་པའི་ལས་གང་ཡང་མ་ཤོར་བ་བྱེད་དགོས་སྙམ་ཀུན་སློང་གི་འཕེན་པ་དྲག་པོ་གཏོང་བ་འདི་ཆོས་ཡོང་བའི་རྒྱུ་དྲག་ཤོས་རྟ་རྒྱུག་པ་ལ་དཀྱུས་ས་སྟོན་པ་དང་འདྲ།  དེ་ལྟར་འཕེན་པ་བཏང་བ་དེ་བཞིན་དུ་རྨ་བྱ་རྣམས་རང་གི་ལུས་ལ་ཡང་ཡང་བལྟ་རྟོག་བྱེད་པ་བཞིན་རང་གི་ལུས་ཀྱི་ཀུན་སྤྱོད་དང་།  ངག་གི་ཀུན་སྤྱོད་དང་།  སེམས་ཀྱི་ཀུན་སྤྱོད་གསུམ་ལ་ཤེས་བཞིན་གྱིས་ཡང་ཡང་བལྟ་རྟོག་བྱས་ཏེ་སྡིག་པའི་ལས་སུ་འགྲོ་བ་འདུག་ན་འདི་ཕྱིའི་ཉེས་དམིགས་བསམ་སྟེ་དེ་ལ་མི་འཇུག། རང་གིས་རང་ཚར་བཅད།  དགེ་བའི་ལས་སུ་འགྲོ་བ་འདུག་ན་འདི་ཕྱིའི་ཕན་ཡོན་བསམ་སྟེ་དགའ་བ་བསྒོམ།  སྙོམ་ལས་དང་ལེ་ལོ་སོགས་ཀྱི་དབང་དུ་མི་འགྲོ་བའི་ཐབས་སུ།  ཡི་གེ་འབྲི་མཆོད་སྦྱིན་པ་དང་།  ། ཉན་དང་ཀློག་དང་ལེན་པ་དང་།  ། འཆད་དང་ཁ་ཏོན་བྱེད་པ་དང་།  ། དེ་སེམས་པ་དང་བསྒོམ་པ་སྟེ།  ། སྤྱོད་པ་འདི་བཅུའི་བདག་ཉིད་ཀྱི།  ། ( ༣ )བསོད་ནམས་ཕུང་པོ་དཔག་ཏུ་མེད།  ། ཅེས་གསུངས་པ་ལྟར།  ཕྱག་འཚལ་བའམ།  དཀོན་མཆོག་གི་རྟེན་ལ་སྐོར་བ་བྱེད་པའམ།  མཆོད་པ་འབུལ་བ་དང་།  སྦྱིན་པ་གཏོང་བ་དང་།  སཱཙྪ་འདེབས་པ་དང་།  ཆོས་ཉན་པ་དང་།  ཆོས་ཀློག་པ་དང་།  ཚིག་འཛིན་པ་དང་།  གཞན་ལ་འདྲི་བ་སོགས་ཀྱིས་དོན་ལེན་པ་དང་།  དོན་ལ་བསམ་བློ་གཏོང་བ་དང་།  དོན་ངེས་པ་བསྒོམ་པ་སོགས་རང་གི་བློའི་ནུས་པ་དང་བསྟུན་པའི་དགེ་སྦྱོར་ཅི་རིགས་ལ་འབད་དགོས་ཤིང་།  མིག་རྒྱང་བསྲིངས།  ཡིད་རྒྱ་བསྐྱེད།  ཆུ་བོའི་རྒྱུན་ལྟར་དལ་ཆེམ་ཆེམ་བྱེད་དགོས་པ་ཡིན་གྱི།  ཙབ་ཙུབ་བྱས་པས་གར་ཡང་མི་ཕྱིན།  བསྐལ་པ་མཐའ་ཡས་པའི་བར་བསྒྲུབ་དགོས་པ་ལ་བསམ་དགོས།  དེ་ལྟར་སྡིག་པའི་ཕྱོགས་བཀག། དགེ་བའི་ཕྱོགས་བསྒྲུབ་པ་ལ་འབད་ཅིང་།  ནུབ་མོ་ཉལ་བ་ལ་མངོན་དུ་ཕྱོགས་པ་ན་སེང་གེ་རྣམ་པར་འགྱིངས་པའི་བྱ་བ་དེ་རིང་སྔ་དྲོའི་ཆ་དང་།  གུང་གི་ཆ་དང་།  ཕྱི་དྲོའི་ཆ་སོགས་ལ་རང་གིས་ཇི་ལྟར་བྱས་སེམས་ཀྱིས་ལེགས་པར་བརྟགས་ཏེ་དགེ་བའི་ཕྱོགས་གང་བྱུང་ལ་དགའ་བ་བསྒོམས་ཏེ་བསྔོ་སྨོན་བྱེད་ཅིང་སང་ནས་ཀྱང་དེ་ལྟར་བྱེད་བསམས།  ལས་ངན་གྱི་དབང་གིས་གཞན་དང་ཁམས་གཤིས་ཁོང་ཁྲོ་ཤོར་བ་སོགས་སྡིག་པའི་ཕྱོགས་ཤོར་བ་རྣམས་ལ་འགྱོད་པ་དྲག་པོ་བསྐྱེད་དེ་དཀོན་མཆོག་གི་རྟེན་གྱི་སྤྱན་སྔར་ལྟུང་བཤགས་སྤྱི་བཤགས་ལ་སོགས་པའི་སྒོ་ནས་བཤགས་སྡོམ་དྲག་པོ་བྱས་ཏེ་གཉེན་པོ་ཀུན་ཏུ་སྤྱོད་པའི་སྟོབས་བསྐྱེད།  སང་ནས་དེ་འདྲ་མི་བྱ་སྙམ་སྡོམ་སེམས་བྱེད་པ་ནི་སེང་གེ་རྣམ་པར་འགྱིངས་པའི་བྱ་བ་ཟེར།  དེ་ནི་ཉིན་ཧྲིལ་པོའི་དབང་དུ་བཏང་བའི་ཐོག་མཐའ་གཉིས་ལ་བྱ་བ་གཉིས་ཡིན།  ནུབ་མོ་ཉལ་བའི་ཚེ་ཡང་མྱུར་དུ་ལངས་ནས་དགེ་སྦྱོར་བྱེད་སྙམ་འཕེན་པ་གཏོང་།  དེ་ནས་གཉིད་མ་སོང་གི་བར་དུ་དགེ་བའི་ཕྱོགས་ལ་དྲན་ཤེས་བསྟེན་བཞིན་བྱེད།  ནང་བར་ལངས་ནས་ཀྱང་མདང་དགོང་ཇི་ལྟར་བྱས་རང་གི་རྒྱུད་ལ་བརྟགས་ཏེ་ཆོས་དང་འགལ་བ་བྱུང་བའམ་བྱུང་གིས་དོགས་པ་རྣམས་ལ་འགྱོད་པ་བསྐྱེད་དེ་ཁྲུས་ཀྱི་རྗེས་སུ་དཀོན་མཆོག་གི་སྤྱན་སྔར་ཕྱག་འཚལ་བ་དང་བཅས་ཏེ་བཤགས་ཤིང་སྡོམ་སེམས་གཏོང་།  དེ་ནི་མཚན་མོའི་དབང་དུ་བྱས་པའི་ཐོག་མཐའ་གཉིས་ལ་བྱ་བ་གཉིས་ཡིན།  ཉིན་རེ་བཞིན་སྔ་དྲོ་ལ་སོགས་བའི་དགེ་སྦྱོར་གང་བྱེད་ཀྱི་སྐབས་སུ་ཐོག་མར་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཐོབ་པའི་ཆེད་དུ་དམིགས་ནས་དགེ་སྦྱོར་འདི་ལྟ་བུ་བྱེད་སྙམ་ཀུན་སློང་གི་འཕེན་པ་གཏོང་།  དེ་ནས་བར་བར་དུ་བློའི་ཟུར་གྱིས་དགེ་སྦྱོར་དེ་ལ་བྱ་ར་བྱེད་བཞིན་བྱེད།  མཇུག་ཏུ་ཇི་ལྟ་བ་བཞིན་བྱུང་ངམ་མ་བྱུང་ལེགས་པར་བརྟགས་ཏེ་བྱུང་བ་ལ་དགའ་བ་བསྒོམ།  མ་བྱུང་བ་ལ་འགྱོད་པ་བསྐྱེད་དེ་སྡོམ་སེམས་བྱེད།  དགེ་བ་གང་བྱུང་ལ་བསྔོ་སྨོན་གྱིས་རྒྱས་བཏབ།  དེ་ནི་ཐུན་རེའི་( ༤ )ཐོག་མཐའ་གཉིས་ལ་བྱ་བ་གཉིས་ཡིན།  དེ་བཞིན་དུ་ཕྱག་འཚལ་བ་དང་།  མཆོད་པ་འབུལ་བ་དང་།  སྐོར་བ་བྱེད་པ་དང་།  གཞན་ལ་ཆོས་ཀྱི་སྦྱིན་པ་བྱེད་པ་དང་།  ཟང་ཟིང་གི་སྦྱིན་པ་བྱེད་པ་སོགས་གང་ལ་ཡང་དང་པོར་ཀུན་སློང་གི་འཕེན་པ་གཏོང་།  བར་དུ་དྲན་ཤེས་ཀྱིས་བྱ་ར་བྱེད།  མཇུག་ཏུ་དགེ་བ་དེའི་མཐུ་ལ་བརྟེན་ནས་བདག་གཞན་ཐམས་ཅད་བླ་ན་མེད་པའི་བྱང་ཆུབ་ཐོབ་པར་ཤོག་ཅིག་སྙམ་པ་བྱེད་པ་ནི་ཐུན་མཚམས་ཀྱི་དགེ་སྦྱོར་ལེ་ཚན་རེ་རེའི་ཐོག་མཐའ་གཉིས་ལ་བྱ་བ་གཉིས་ཡིན།  ཐོག་མཐའ་གཉིས་ལ་བྱ་བ་གཉིས་ཞེས་བྱ་བ་དེས་བར་བར་དུ་ཤེས་བཞིན་གྱིས་བལྟ་རྟོག་བྱེད་དགོས་པ་དེ་ཤུགས་ཀྱིས་ཐོན་པ་ཡིན།  དོན་ཧྲིལ་གྱིས་དྲིལ་ན་ནང་བར་ལངས་མ་ཐག་ནས་དུས་ནམ་གྱི་ཚེ་ཡང་ཆོས་བྱེད་སྙམ་དུ་འཕེན་པ་གཏོང་དགོས་པ་ཡིན།  ཆོས་མ་ཡིན་པ་མི་བྱེད་པ་བླ་མ་དཀོན་མཆོག་མཁྱེན་སྙམ་ཆོས་ཀྱི་ཕྱོགས་ལ་འཇུག་ཅི་ཐུབ་བྱེད།  ཆོས་མ་ཡིན་པའི་ཕྱོགས་དགག་ཅི་ཐུབ་བྱེད།  བླ་མ་བཟང་པོ་དང་གྲོགས་བཟང་པོ་དང་འགྲོགས།  ཆོས་འཕེལ་བའི་གནས་སུ་སྡོད།  ནུབ་མོ་རེ་བཞིན་ཆོས་དགེ་སྦྱོར་བྱུང་བ་ལ་དགའ་བ་བསྒོམ།  རྗེས་སུ་ཡི་རངས་བྱེད།  སྡིག་པ་བྱེད་པ་ལ་འགྱོད་པ་བསྐྱེད་དེ་བཤགས་ཤིང་བསྡམས།  དགེ་བ་བསྔོ་སྨོན་གྱིས་རྒྱས་བཏབ་ནས་བླ་མ་དཀོན་མཆོག་གསུམ་མཁྱེན་སྙམ་དུ་དཀོན་མཆོག་ལ་བློ་ལིངས་ཀྱིས་གཏད་ན་སྡིག་པ་ཇེ་ཉུང་དང་།  དགེ་བ་ཇེ་མང་དུ་འགྲོ་བ་ཆོས་ཉིད་ཡིན་གདའ།  ཚུལ་དེ་ལྟར་ན་དལ་འབྱོར་དོན་ལྡན་ཡོང་བས་འབད་པར་བྱའོ།  ། སྨྲ་མཁན་ནེ་ཙོའི་ཁ་འདོན་བཞིན།  ། བརྗོད་འདི་མཁས་རྣམས་ཁྲེལ་བའི་གནས།  ། འོན་ཀྱང་དགེ་ལ་ཕན་ཕྱིར་དུ།  ། བྲིས་པས་མཁས་རྣམས་བཟོད་པར་མཛོད།  ། འདི་ལས་བྱུང་བའི་དགེ་བ་གང་མཆིས་པ།  ། དེ་ཡིས་བདག་ཅག་ཚེ་རབས་ཐམས་ཅད་དུ།  ། ཐེག་མཆོག་དམ་ཆོས་བསྒྲུབ་ལ་མཁས་པ་དང་།  ། ཐུབ་པའི་བསྟན་པ་མ་ལུས་འཛིན་གྱུར་ཅིག།
ཅེས་ཐོག་མཐའ་གཉིས་ལ་བྱ་བ་གཉིས་ཀྱི་དོན་བཤད་པ་རབ་འབྱམས་པ་བསམ་གཏན་མཐར་ཕྱིན་གྱིས་བསྐུལ་བ་ལྟར་༧བདག་ལམ་བྲག་བླ་མས་སྦྱར་བའི་ཡི་གེ་པ་ནི་དགེ་སློང་བློ་བཟང་སྨོན་ལམ་གྱིས་བགྱིས་པའོ།  ། འདིས་ཀྱང་ཐུབ་བསྟན་རིན་པོ་ཆེ་རབ་ཏུ་རྒྱས་པར་གྱུར་ཅིག།  ། །